Thomas Brock

Thomas Brock, nado en Worcester, Inglaterra, o 1 de marzo de 1847 e finado en Londres o 22 de agosto de 1922, foi un escultor e medallista inglés, recoñecido pola creación de varias esculturas e monumentos públicos de gran tamaño en Gran Bretaña e noutros países a finais do século XIX e principios do XX. A súa obra de máis sona é o monumento á raíña Vitoria fronte ao Palacio de Buckingham, en Londres. Outras das súas encargas salientables foron o redeseño do busto de Vitoria para o anverso das moedas británicas en 1893, e a enorme estatua ecuestre de bronce de Eduardo, o Príncipe Negro, en City Square, Leeds. Traxectoria
Primeiros anos e formación
Brock naceu o 1 de marzo de 1847 en Worcester, fillo único de William Brock, pintor e decorador, e da súa esposa. Asistiu á Escola Gobernamental de Deseño de Worcester, logo do cal se formou en modelaxe na Real Fábrica de Porcelana de Worcester. En 1866 converteuse en alumno do escultor John Henry Foley e tamén se matriculou nas Escolas da Royal Academy, onde gañou unha medalla de ouro de escultura en 1869.
Carreira artística
Tivo amizade co pintor e escultor Frederic Leighton, cuxa énfase no realismo e o naturalismo na escultura levou a Brock a formar parte do movemento da Nova Escultura e a desenvolver o seu talento para o retrato simpático e realista. Tras a repentina morte de Foley en 1874, Brock finalizou varias das súas encargas, entre elas o monumento a Daniel O'Connell en Dublín, e unha gran estatua ecuestre de bronce de Charles Canning para Calcuta. Foi a finalización da estatua do príncipe Alberte, iniciada por Foley para o Albert Memorial, o que deu a coñecer a Brock e asegurou a súa posición como escultor establecido.
Brock foi elixido membro asociado da Royal Academy en 1883 e converteuse en membro de pleno dereito en 1891. Foi tamén membro fundador e primeiro presidente da Sociedade de Escultores Británicos. Ao grupo escultórico de Brock The Moment of Peril —actualmente no xardín de Leighton House— seguiuno The Genius of Poetry ("O xenio da poesía") na fábrica de cervexa Carlsberg, de Copenhague. En 1898 expúxose na Royal Academy un modelo en xeso de Eve, cuxa versión en mármore (1900) se acha na colección da Tate, e Brock tamén fundiu algunhas réplicas en bronce máis pequenas e outras obras imaxinativas que marcan a súa evolución. Entre as súas obras de retrato figuran bustos, como os de Frederic Leighton e a raíña Vitoria; estatuas, como as de Richard Owen e Henry Philpott, bispo de Worcester; e monumentos sepulcrais, como o de Frederic Leighton na catedral de San Paulo, de Londres.
Brock fixo estatuas e medallas de Vitoria para celebrar o seu Xubileu de Ouro —os 50 anos de reinado— e o de Diamante —os 60 anos—, e tamén deseñou a representación da efixie desta monarca coñecida como "cabeza velada" ou "cabeza viúva", utilizada en todas as moedas británicas de ouro, de prata e de bronce entre 1893 e 1901.
En 1901, Brock recibiu a encarga de realizar unha colosal estatua ecuestre de Eduardo, de Woodstock, para a praza da cidade de Leeds. Ese mesmo ano recibiu tamén a que quizais sexa a súa encarga máis importante: o monumento imperial á raíña Vitoria, con múltiples figuras, que se erixiría fronte ao Palacio de Buckingham. A inauguración deste monumento tivo lugar o 16 de maio de 1911 e, segundo a lenda, o rei Xurxo V ficou tan conmovido pola excelencia do monumento que pediu unha espada e nomeou cabaleiro a Brock no acto. En calquera caso, á marxe da lenda, o certo é que ese mesmo día a Oficina do Lord Chamberlain notificou a The London Gazette que o rei ordenara que Brock fose nomeado cabaleiro comendador da Orde de Baño.
De 1914 a 1919 Brock volveu ocupar o cargo de presidente da Sociedade de Escultores Británicos.
Brock casou en 1869 e tivo oito fillos. Morreu en Londres o 22 de agosto de 1922 e está soterrado no adro da igrexa de St. Dunstan, en Mayfield, East Sussex. Escolma de obras
Outras obras
Bronce ecuestre A Moment of Peril (1880), actualmente na colección do Tate Britain.
Estatua de Thomas Gainsborough na Royal Academy, en Burlington House, Londres.
Estatua da raíña Vitoria en Agra (1905), trasladada para a súa almacenaxe en Mathura logo da independencia da India (1947). Orixinariamente estaba nun pedestal con dúas figuras, logo desaparecidas, na base: Truth ("Verdade") e Justice ("Xustiza").
Estatua de bronce de Vitoria, erixida en 1904 en Kanpur e logo trasladada ao museo estatal de Uttar Pradesh, Lucknow. Crese que é un molde do deseño que Brock utilizou para as súas estatuas da raíña en Agra, Hove, Brisbane e Carlise.
Busto do cirurxián Henry Lee, na entrada do Real Colexio de Cirurxiáns.
Bustos de Henry W. Longfellow no Sitio Histórico Nacional de Grand-Pré, Nova Scotia.
Bustos of Joseph Lister, Michael Faraday e Frederic Leighton na colección da Galería Nacional de Retratos de Londres.
Estatua de mármore en pedestal de Sorabjee Shapurjee Bengallee (1898), en Fort, Bombai.
Busto de mármore de Cowasjee Jehangir (1915), Jehangir Public Hall, India.
Estatua de George Clarke, primeiro barón Sydenham de Combe, erixida en 1919, na entrada do Science Institute College, de Bombai.
Busto de mármore para a India de Darasha Ruttonjee Chichgur (1903), do que se descoñece a súa localización.
Estatua sedente en mármore en pedestal de Dinshaw Maneckji Petit, exposta na Royal Academy en 1916 e logo erixida preto do Victoria Terminus (estación ferroviaria Chhatrapati Shivaji), en Bombai.